**Kraj** bola najväčšia územnosprávna jednotka v Česko-Slovensku v rokoch 1960 až 1990 (v Česku až dodnes). Nadviazala na kraje z roku 1949 – pozri kraj (1949 – 1960).

10 krajov (pričom Praha a neskôr aj Bratislava mali zvláštne postavenie) bolo vytvorených zákonom o územnom členení štátu z 9. apríla 1960 č. 36/1960 v Česko-Slovensku s účinnosťou k 11. aprílu 1960 (pre územnú organizáciu národných výborov a ostatných štátnych orgánov od 1. júla 1960). Kraje sa delili na 108 okresov (z toho na Slovensku 3/4 kraje s 33/38 okresmi).

V Česku to boli tieto:

* Praha
* (dočasne: Brno, Ostrava a Plzeň – pozri nižšie)
* Juhočeský kraj (Jihočeský)
* Juhomoravský kraj (Jihomoravský)
* Severočeský kraj
* Severomoravský kraj
* Stredočeský kraj (Středočeský)
* Východočeský kraj
* Západočeský kraj

Na Slovensku boli tieto:

* od 22. 3. 1968: Bratislava
* Stredoslovenský kraj
* Východoslovenský kraj
* Západoslovenský kraj

Na čele krajov naďalej stáli **Krajské národné výbory**. Kraje sa ďalej delili na okresy, ktoré spravovali Okresné národné výbory. 

Podrobnejšie sa postavením Slovenska a jeho orgánov v Česko-Slovensku venovala novoprijatá Ústava Československej socialistickej republiky vo svojej šiestej hlave (Ústava mala Prehlásenie a deväť hláv, schválená na celoštátnej konferencii KSČ 5. – 7. júla 1960 a následne Národným zhromaždením 11. júla 1960).

Ústavným zákonom SNR č. 43/1968 o hlavnom meste Slovenska Bratislave zo 14. marca 1968 s účinnosťou od 22. marca 1968 sa upravilo postavenie Bratislavy ako „hlavného mesta Slovenska" (od 1. 1. 1969 „hlavné mesto SSR") a samostatnej územnosprávnej jednotky na úrovni kraja (čo platí až dodnes). Zákon bol novelizovaný s účinnosťou k 1. 8. 1971 v zmysle zákona o československej federácii.

Podobné zvláštne postavenie ako Praha a Bratislava mali istý čas aj Brno (1969 – 1971), Ostrava (1. 7. 1969 – 1971) a Plzeň (1. 7. 1969 – 1971).

Členenie na kraje bolo na Slovensku **zrušené** zákonom SNR č.71/1969 o územnom členené SSR zo 17. 6. 1969 s účinnosťou od 1. 7. 1969, podľa ktorého sa Slovensko členilo už na 37 okresov, pričom územie Bratislavy tvorilo samostatnú územnú jednotku. Zákonom č. 130/1970 Zb. o územnom členení SSR z 28. 12. 1970 a zákonom č. 131/1970 Zb. o zriadení KNV v SSR sa **znova vytvorili** kraje Západoslovenský, Stredoslovenský a Východoslovenský, pričom hlavné mesto SSR Bratislava sa nestalo súčasťou Západoslovenského kraja.

Právomoci Krajských národných výborov prešli *zákonom o obecnom zriadení* č. 369/1990 Zb. zo dňa 9. septembra 1990 na obce. Krajské zriadenie bolo na Slovensku napokon zrušené zákonom č. 517/1990 Zb. o územnom a správnom členení Slovenskej republiky z 22. novembra 1990 s účinnosťou od 19. decembra 1990 (zrušený *zákonom o územnom a správnom usporiadaní Slovenskej republiky* č. 221/1996 Z.z. účinný od 24. júla 1996). 

V Česku pôvodný zákon o územnom členení štátu z roku 1960 naďalej platí, preto tam formálne vyššie uvedené socialistické kraje ako územné jednotky existujú aj naďalej súbežne s neskôr novovytvorenými samosprávnymi krajmi. Na Slovensku boli jeho ustanovenia pre Slovensko zrušené už v roku 1969 zákonom č. 71/1969 a odvtedy bol vždy nahradený zákonom SNR platným len pre Slovensko.

Externé odkazy
--------------

* Zákon zo dňa 9. apríla 1960 o územnom členení štátu

| * z
* d
* u
Kraje ČSSR |
| --- |
| 
* Praha
* Juhočeský kraj (Jihočeský)
* Juhomoravský kraj (Jihomoravský)
* Severočeský kraj
* Severomoravský kraj
* Stredočeský kraj (Středočeský)
* Východočeský kraj
* Západočeský kraj
* (od roku 1968 Bratislava)
* Stredoslovenský kraj
* Východoslovenský kraj
* Západoslovenský kraj

 |